Què ha decidit la junta dels Lledoners?
La junta de tractament dels Lledoners ha autoritzat Jordi Sànchez i Jordi Cuixart a sortir durant unes hores al dia de la presó, en aplicació de l'article 100.2 del reglament penitenciari. Sànchez podrà fer un voluntariat onze hores diàries tres dies a la setmana i Cuixart tindrà nou hores i mitja diàries durant cinc dies setmanals per a treballar i fer un voluntariat. Tots dos hauran de tornar a dormir a la presó. La decisió és d'aplicació immediata, de manera que els presos polítics ja poden fer ús d'aquest permís penitenciari. La jutgessa de vigilància penitenciària haurà de decidir si el ratifica i la fiscalia pot recórrer en contra de la decisió. Si la jutgessa de vigilància penitenciària tombés la mesura, Sànchez i Cuixart hi podrien recórrer en contra a l'Audiència de Barcelona. La Generalitat diu que, per tal de protegir-los la intimitat, no informarà ni de la data de l'inici de les sortides ni de les empreses i entitats on Sànchez i Cuixart treballaran i faran els voluntariats. Des d'Òmnium expliquen que Cuixart és propietari d'una empresa especialitzada en el disseny i la producció de maquinària industrial per a envasats. ‘Ara podrà desenvolupar aquestes tasques des de la mateixa seu de l'empresa, i no només des de la presó com feia des del 16 d'octubre de 2017'. Sobre les tasques de voluntariat, Òmnium diu que Cuixart és soci de diverses organitzacions no governamentals, com Amnistia Internacional, Open Arms, Cooperativa EsperanzaH! o el PEN Club, a banda de la col·laboració voluntària i desinteressada com a president d'Òmnium. Les defenses dels presos polítics d'ERC presentaran a a partir de la setmana vinent les propostes per poder-se acollir als permisos penitenciaris que atorga l'article 100.2, relatius als permisos per a sortir de la presó per a treballar o fer un voluntariat. Segons que explica l'ACN, entre el dilluns i el divendres de la setmana vinent les juntes de yractament de les presons dels Lledoners, el Puig de les Basses i el Mas d'Enric rebran les peticions de Raül Romeva, Dolors Bassa i Carme Forcadell, respectivament. L'altra setmana serà el torn de presentar la documentació per a Oriol Junqueras. Joaquim Forn també espera que la junta de tractament dels Lledoners ratifiqui aviat la seva proposta.
Ha autoritzat Jordi Sànchez i Jordi Cuixart a sortir durant unes hores al dia de la presó.